Τα Πρόσωπα του Ερμή
Οι κερδισμένοι από την έκθεσή του στο Ατλάντικ Σίτυ
Στο Ατλάντικ Σίτυ του Νιού Τζέρσεη, την πόλη της φαντασμαγορίας και του ονείρου, διοργανώθηκε για μια ακόμη χρονιά η Ελληνοαμερικανική Έκθεση του Ερμή. Στην έκθεση είναι αφιερωμένο και το τηλεοπτικό μας  της εβδομάδας αυτής. Γ. Μπίστης: Με επιτυχία που ξεπέρασε κάθε προηγούμενο ολοκληρώθηκε στο Ατλάντικ Σίτυ η 16 Hermes Expo International, που έχει πλέον εξελιχθεί στην μεγαλύτερη ετήσια Ελληνοαμερικανική επιχειρηματική έκθεση στις Ηνωμένες Πολιτείες κι ανοίγει τώρα με πεποίθηση τα φτερά για να κατακτήσει κι άλλες χώρες, από τον Καναδά έως την Κίνα. Στα πλαίσια της, πάνω από 120 Ελληνικές και Αμερικανικές επιχειρήσεις διαφόρων μεγεθών και τομέων δραστηριότητας βάλανε τα θεμέλια για παραγωγικές συνεργασίες μεταξύ τους ή διεύρυναν αμοιβαία ωφέλιμες σχέσεις που ήδη είχανε αναπτύξει σε προηγούμενες διοργανώσεις. Η Θεσσαλονίκη, ο μεγαλύτερος και πάλι εκθέτης, εξασφάλισε μέσω του Ερμή ένα πολύτιμο προνόμιο. Τα ευχάριστα μαντάτα έφερε η Ιωάννα Σαββίδη, Πρόεδρος του Κέντρου Παγκοσμίου Εμπορίου της Φιλαδέλφειας. Ι. Σαββίδη: Με μεγάλη μου χαρά θέλω να σας πω ότι μετά από δύο ετών περίπου συνεργασία με τον Δήμο Θεσσαλονίκης και την HELEXPO έχουμε λάβει την άδεια από το Παγκόσμιο Κέντρο Εμπορίου στη Νέα Υόρκη για να ιδρύσουμε ένα Παγκόσμιο Κέντρο Εμπορίου στη Θεσσαλονίκη. Γ. Μπίστης: Τα οφέλη από ένα τέτοιο Κέντρο εκεί προβλέπεται ότι δεν θα περιοριστούν στην πρωτεύουσα του Ελληνικού Βορρά. Ι. Σαββίδη: Θα έχουμε έτσι και μία πρόσβαση στα Βαλκάνια όπου μπορούμε να δημιουργήσουμε περισσότερες εξαγωγές και εισαγωγές και περισσότερες επιχειρήσεις. Γ. Μπίστης: Θεσσαλονικείς λέγεται πως είναι κυρίως και οι πελάτες ενός ομογενή βιοτέχνη, του Κορνήλιου Αναστασιάδη, που σχεδιάζει ελληνικά μοτίβα σε κομπιούτερ συνδεδεμένο με μηχάνημα το οποίο κεντά κατόπιν τα σχέδια πάνω σε μπλουζάκια ή άλλα ρούχα. Να η συζήτηση που είχαμε μαζί του: Γ. Μπίστης: Σε αυτό το μηχάνημα το οποίο έχεις πόση ώρα παίρνει Κορνήλιε για να φτιάξουμε ένα τέτοιο σχέδιο; Κ. Αναστασιάδης: Περίπου 10 με 15 λεπτά. Γ. Μπίστης: Και αυτά τα φτιάχνεις ένα-ένα ή έχεις τη δυνατότητα να φτιάξεις πολλά μαζί; Κ. Ανασταστιάδης: Εδώ στην έκθεση τα φτιάχνουμε ένα-ένα αλλά στο μαγαζί μας έχουμε μηχανές με πολλές κεφαλές και μπορούμε να φτιάξουμε όσα κομμάτια θέλεις. Γ. Μπίστης: Γιατί η Θεσσαλονίκη έχει ιδιαίτερο ενδιαφέρον για τα πράγματα που φτιάχνεις; Κ. Αναστασιάδης: Δεν ξέρω αλλά τους αρέσουνε τα σχέδια μου που δείχνουνε τον Μέγα Αλέξανδρο. Έχουμε και Βεργίνα, από όλα έχουμε. Και σε αυτούς τέτοια σχέδια τους αρέσουνε πολύ. Γ. Μπίστης: Η περιοχή της Ελλάδας που τίμησε φέτος ο Ερμής ήταν η Κρήτη. Εκπροσωπήθηκε από τον Περιφερειάρχη της, τους Νομάρχες Χανίων και Ρεθύμνου και εμπορευόμενους που προώθησαν φημισμένα προϊόντα του νησιού. Ο Γιώργος Παπαδάκης είναι ο Νομάρχης Ρεθύμνου. Γ. Παπαδάκης: Η Κρήτη τα τελευταία χρόνια βρίσκεται σε τροχιά ανάπτυξης. Έχει να παρουσιάσει πολλά προϊόντα, ιδιαίτερα του πρωτογενούς τομέα, με ξεχωριστό προϊόν το ελαιόλαδο, που από την Μινωική εποχή συνδέεται με την διατροφή, τον πολιτισμό και την υγεία των Κρητικών και όχι μόνο. Γ. Μπίστης: Το πιο δημοφιλές περίπτερο ήτανε του ζαχαροπλάστη Στέφανου Ευαγγελόπουλου, από τη Φιλαδέλφεια, που μαζί με την σύζυγό του Γιάννα και τον γιο του Νίκο, πρόσφεραν επί δύο ολόκληρες μέρες δωρεάν γλυκά στους χιλιάδες επισκέπτες του Ερμή. Η κάμερά μας βρέθηκε κοντά την ώρα που ο Στέφανος έφτιαχνε ένα από τα γλυκά αυτά. Σ. Ευαγγελόπουλος: Θα σας φτιάξω τώρα μια τούρτα με φράουλες. Γ. Μπίστης: Θα είναι τούρτα αλά Ελληνικά; Σ. Ευαγγελόπουλος: Ναι, αλά Ελληνικά. Γ. Μπίστης: Φέρε να δοκιμάσουμε λίγο την σαντιγί σου. Α, ωραία γεύση έχει. (Ο κ. Ευαγγελόπουλος παρασκευάζει κατόπιν το γλυκό που ανέφερε επευφημούμενος από το πλήθος που είχε συγκεντρωθεί στο περίπτερό του για να παρακολουθήσει την επίδειξη. ) Γ. Μπίστης: (όταν το γλυκό είναι έτοιμο) Μπράβο Στέφανε. Γιάννα, η σειρά σου τώρα να σερβίρεις την τούρτα. Το πρώτο κομμάτι παίρνει, τιμής ένεκεν, η Μπάρπαρα Ζίπη, η Πρόεδρος της τοπικής λέσχης τύπου. Πως είναι η τούρτα Μπάρμπαρα; Μ. Ζίπη: Θαυμάσια. Καταπληκτική. Γ. Μπίστης: Ο Νίκ Λαριγκάκης διευθύνει έναν από τους πιο δραστήριους ομογενειακούς φορείς, το Αμερικανο-Ελληνικό Ινστιτούτο της Ουάσιγκτον. Ν. Λαριγκάκης: Από ότι είδα χθες και σήμερα η έκθεση είχε μεγάλη επιτυχία. Συνέδεσε Ελληνοαμερικανούς με Έλληνες επιχειρηματίες και ενίσχυσε τις εμπορικές σχέσεις ανάμεσα στις Ηνωμένες Πολιτείες και την Ελλάδα. Γ. Μπίστης: Αλλά εκτός από τις εμπορικές η έκθεση είχε και άλλες προεκτάσεις. Για μια από αυτές τις άλλες πτυχές της πήρε μέρος ο Μιχάλης Σιώψης, Πρόεδρος του Οργανισμού Προβολής Ελληνικού Πολιτισμού. Μ. Σιώψης: Αποφασίσαμε αυτή μας τη συμμετοχή γιατί πιστεύουμε ότι το ενδιαφέρον τόσο των Ελληνοαμερικάνων, των ομογενών μας, όσο και των Αμερικάνων είναι πολύ μεγάλο και έτσι είπαμε κι εμείς να παρουσιάσουμε, αυτό που πιστεύουμε ότι αξίζει σήμερα να δείξουμε, δηλαδή τον σύγχρονο Ελληνικό πολιτισμό. Γ. Μπίστης: Ένα από τα περίπτερα προβολής Ελληνικού πολιτισμού ήταν του γεννημένου στη Νιγηρία Νεοϋορκέζου βιβλιοπώλη κι εκδότη Σαμ Τσέκουας, που είναι και ο συγγραφέας του βιβλίου . Σ. Τσέκουας: Το ενδιαφέρον μου για το Ελληνικό βιβλίο και για τον Ελληνικό πολιτισμό γενικότερα ξεκίνησε από την Νιγηρία φυσικά, με το βιβλίο  του Σοφοκλή που κατά τύχη ήταν σε μετάφραση και το είχα διαβάσει. Από τότε ξεκίνησε η δικιά μου Οδύσσεια για να μάθω περισσότερα για την Ελλάδα. Γ. Μπίστης: Ο Σάμ Τσέκουας τιμήθηκε από τον Ερμή για τις προσπάθειές του διάδοσης του Ελληνικού βιβλίου στην Αμερική. Σ. Τσέκουας: Είμαι ευγνώμον στην πατρίδα σας. Πάντα θα το λέω, πάντα θα διατυμπανίζω το όνομα της Ελλάδας, πάντα θα συμφωνώ με τον κύριο Σπύρου, τον Πρόεδρο της Αμερικανο-Ελληνικής Ένωσης, ότι η Ελλάδα είναι μια μεγάλη χώρα και ανεξάρτητα με το που γεννιέστε Έλληνες είσαστε όλοι. Εμείς που δεν είμαστε Έλληνες επιδιώκουμε να γίνουμε. Γ. Μπίστης: Ο Ερμής βράβευσε επίσης τον Σύνδεσμο Ελληνο-αμερικανών Εστιατόρων Παν-Γρηγόριανς, που είναι και ο μεγαλύτερος του κλάδου του στις ΗΠΑ. Το βραβείο ήρθε από την Ελλάδα και επέδωσε ένας ενθουσιώδης συνάδελφός τους, ο Νίκος Τσαρούχας, ιδιοκτήτης εστιατορίου πατσά. Ν. Τσαρούχας: Επειδή ο πατσάς έχει μία ιστορία από τα βάθη της Ανατολής, καλώ και προσκαλώ όλους και όλες, τους Έλληνες και τις Ελληνίδες της Αμερικής, και όχι μόνον, επισκεπτόμενοι την Ελλάδα και την ωραία πόλη, την νύμφη του Θερμαϊκού, την Θεσσαλονίκη μας, να τους προσφέρω το γεύμα αυτό το παραδοσιακό, τον πατσά. Γ. Μπίστης: Η έκθεση άγγιξε όλους όσους πήρανε μέρος αν και όχι για τους ίδιους λόγους τον καθένα. Η επιχειρηματίας Δώρα Χιώνη, που διευθύνει αλυσίδα ξενοδοχείων, έγινε χορηγός του Ερμή για να συμβάλει στην ενότητα του Ελληνισμού. Δ. Χιώνη: Το να έρθεις σε επαφή και να γνωρίσεις τα αδέλφια σου, να γνωρίσεις τους Έλληνες, τους Κύπριους, που είναι αδέλφια Έλληνες και αυτοί, να ακούσεις τις ιδέες τους, να καταλάβουνε τις ιδέες τις δικές σου, να μπεις στον κόσμο τους και να μπούνε στον δικό σου και οι κόσμοι μας να γίνουν ένας. Είναι κάτι το εκπληκτικό. Πρέπει να το ζήσεις για να το καταλάβεις αυτό που λέω κι αυτό που αισθάνομαι. Είναι ασύλληπτο. Γ. Μπίστης: Ο Παύλος Κοτρώτσιος, ο ιδρυτής του Ερμή ήτανε έκδηλα χαρούμενος που η διοργάνωση ξεπέρασε τις προσδοκίες. Αλλά δεν επαναπαύεται στις δάφνες του. Άρχισε ήδη την προετοιμασία για την 17 Ερμής ΕΞΠΟ. Π. Κοτρώτσιος: Η 17 ελπίζω ότι θα είναι μεγαλύτερη, πολυπληθέστερη και ουσιαστικότερη. Πήραμε το μήνυμα ύστερα από τα 16 χρόνια που διοργανώνουμε την έκθεση Ερμής και έτσι δίνουμε τη μεγαλύτερη βαρύτητα στις συναντήσεις που κάνουμε με τους διάφορους επιχειρηματίες και φορείς πριν από την έκθεση, κατά τη διάρκεια της έκθεσης και μετά από την έκθεση. Γ. Μπίστης: Ο επιχειρηματίας Θεόδωρος Σπυρόπουλος είναι και ο Περιφερειάρχης Αμερικής του Παγκόσμιου Συμβουλίου Αποδήμου Ελληνισμού. Θ. Σπυρόπουλος: Η προσπάθεια του Ερμή, του Παύλου του Κοτρώτσιου, είναι μια αξιόλογη προσπάθεια που εύχομαι οι περιοχές της Ελλάδας και η Ελληνική κυβέρνηση, η εκάστοτε Ελληνική κυβέρνηση, να την στηρίξει περισσότερο γιατί της αξίζει και γιατί είναι η μοναδική αυτή τη στιγμή στις Ηνωμένες Πολιτείες. Γ. Μπίστης: Κάθε χρόνο η Έκθεση του Ερμή προσκαλεί κι ένα δημοσιογράφο από την Ελλάδα. Φέτος ήρθε η εκλεκτή τηλεπαρουσιάστρια Χρύσα Σάμου. Χ. Σάμου: Χάρηκα γιατί ο κρίκος της γλώσσας, του Ελληνισμού και της Ορθοδοξίας για μια ακόμη φορά ήταν ένας και αδιαίρετος. Αδιαίρετη είναι και η καρδιά του Έλληνα, όπου γης. Έχω τύχει να επισκεφθώ 20 και πλέον περιοχές του πλανήτη μας που χτυπάει η καρδιά του Έλληνα κι ένα δάκρυ πάντοτε με το άκουσμα της λέξης Ελλάδα κυλά από τα μάτια του. Αυτό είναι ο Ελληνισμός της διασποράς κι αυτό υπηρετείς και εσύ και εγώ. Γ. Μπίστης: Κατά γενική ομολογία ο Ερμής φέτος ήταν ο πιο κερδοφόρος στα χρονικά του θεσμού. Αλλά ο Θεός του Εμπορίου δεν ευνόησε μόνο τις επιχειρήσεις που πήρανε μέρος. Το πιο μεγάλο δώρο του ο Ερμής το έδωσε στους χιλιάδες επισκέπτες. Ήτανε η χαρά που έζησαν ένα Ελληνικό Σαββατοκύριακο μέσα στη μαγεία του Ατλάντικ Σίτυ.